Il-Kampjonat BOV Premier se jkun iffurmat minn 12-il team fl-istaġun li ġej Senglea Athletic, Lija Athletic, Tarxien Rainbows u Zejtun Corinthians uffiċjalment relegate għaċ-Challenge League Il-Kampjonat BOV Premier se jkun iffurmat minn 12-il team fl-istaġun li ġej filwaqt li 22 team se jiffurmaw iċ-Challenge League wara vot meħud mill-Kunsill tal-MFA. Il-Kunsill tal-MFA kellu jiddeċiedi l-kompożizzjoni tal-kompetizzjonijiet tal-istaġun li ġej wara li l-istaġun 2020-21 wasal fi tmiemu kmieni wara li l-awtoritajiet naqsu milli jneħħu l-Avviż Legali li pprojbixxa l-isport organizzat sal-aħħar ta' April minħabba l-Covid-19. Il-Kumitat Eżekuttiv tal-Malta FA ddeċida li jipproponi li l-ogħla diviżjoni tal-istaġun li ġej ikun kompost minn 12-il team wara li ssanzjona r-relegazzjoni ta' Senglea Athletic, Lija Athletic, Tarxien Rainbows u Zejtun Corinthians, l-erba' timijiet li spiċċaw fl-aħħar erba' postijiet tal-klassifika. Matul il-laqgħa, il-president ta' Lija Athletic, Peter Fenech, ippropona li l-Kampjonat Premier ikun iffurmat minn 15-il team, b'Senglea Athletic l-uniku team li ġie relegat, minħabba li kienu kkundannati matematikament qabel il-waqfien tal-kampjonat. Madankollu, il-Kunsill tal-MFA ivvota favur il-proposta tal-Kumitat Eżekuttiv biex il-Kampjonat Premier ikun iffurmat minn 12-il team, bi 30 jivvutaw favur u tmienja kontra b'mhux inqas minn 20 rappreżentant jastjenu mill-vot. Ir-riżultat tal-vot fisser li Zejtun Corinhtians, Lija Athletic u Tarxien Rainbows ġew relegati b'mod uffiċjali. L-istaġun tal-Kampjonat Premier 2021-22 se jibda fit-12 ta 'Awwissu. Min-naħa l-oħra, iċ-Challenge League se jkun iffurmat minn 22 team u t-timijiet se jinqasmu f'żewġ taqsimiet. Iċ-Challenge League se jibda fil-11 ta' Settembru. Min-naħa l-oħra, in-National Amateur League se jkun iffurmat minn 19-il tim u jibda fil-25 ta' Settembru. Il-kampjonat tan-nisa se jibda fl-14 ta' Settembru filwaqt li dak tal-Youths se jibda fit-13 ta' Settembru. L-MFA għamlitha ċara li qed timmira li terġa' lura għall-kompożizzjoni oriġinali tad-diversi kampjonati, li fost oħrajn jinkludi 14-il team fil-Premier League. Matul il-laqgħa, il-Kunsill tal-MFA approvat sett ġdid ta' emendi rigward ir-regoli tal-kompetizzjonijiet. Minn issa 'l quddiem, l-età minima għall-players li jagħmlu parti mit-timijiet tal-kbar ġiet stabbilita għal 16-il sena. Ġie stabbilit ukoll limitu ġdid f'termini ta' numru ta' players fl-iskwadra fid-diviżjonijiet varji b'25 player permessi fil-Premier League u 20 fiċ-Challenge League. Clubs fil-Premier League l-istaġun li ġej ma jistgħux jirreġistraw aktar minn 12-il player barrani. Madankollu, timijiet fl-ogħla livell se jkunu jistgħu jinkludu fl-iskwadra tal-match day tagħhom disa' players barranin iżda sebgħa biss jistgħu jkunu fil-ground fl-istess ħin bit-tnejn l-oħra jkunu inklużi fost is-sostituti. Fiċ-Challenge League, il-clubs ikunu jistgħu jirreġistraw ħames players barranin iżda erbgħa biss ikunu eliġibbli biex jilagħbu għall-ewwel team. Il-ħames player barrani jista' mbagħad jintuża fil-Youth League. Il-clubs fiċ-Challenge League jista' jkollhom biss tliet players barranin fl-iskwadra tagħhom tal-match day, bi tnejn biss ikunu permessi fil-ground fl-istess ħin. Fin-National Amateur League, il-clubs jistgħu ma jkunux irreġistraw magħhom fi kwalunkwe mument matul l-istaġun aktar minn żewġ players barranin. It-timijiet kollha jkunu jistgħu jagħmlu ħames sostituzzjonijiet waqt partita bi tliet waqfiet permessi matul il-partita.